Marele actor Florin Piersic a fost mutat din secția de Terapie Intensivă la cea de Cardiologie în cadrul Institutului Inimii din Cluj. Se pare că starea sănătății sale s-a îmbunătățit, după ce în precedentele două zile a fost supravegheat îndeaproape și i s-au făcut mai multe analize, potrivit DC News.
Medicii au identificat o infecție care s-ar fi deplasat de la genunchiul său către dispozitivul cardiac pe care îl poartă de mulți ani, ceea ce ar fi putut să cauzeze complicații la nivelul inimii și chiar să îi pună viața în pericol.
Florin Piersic a părăsit scena în timpul unei reprezentații din Cluj, simțindu-se rău și prezentând febră. Medicii au intervenit rapid și au căutat o soluție alternativă la transferul său la Viena.
Inițial, actorul a fost internat de urgență la Spitalul Militar din Cluj, iar apoi a fost trimis pentru investigații suplimentare la Institutul Inimii. În prezent, starea de sănătate a lui Florin Piersic este stabilă din punct de vedere medical, mai transmite sursa citată.
Medicul Tudor Ciuhodaru a vorbit despre cum se simte marele actor, după ce a fost internat la secția de Terapie Intensivă a Institutului Inimii din Cluj-Napoca.
Doctorul a transmis că este convins că Florin Piersic este tratat cum trebuie, dar că este nevoie de o atenție mai mare având în vedere că avea și un aparat la inimă. Ciuhodaru a mai subliniat faptul că la ATI pot fi salvate vieți.
„Sunt convins că este pe mâini bune în acest moment și că îi dorim cu toții multă, multă sănătate, un mare actor al neamului nostru. Pe de altă parte, gândiți-vă că vorbim despre o stare sceptică, după o intervenție, probabil după o artitră septică ce necesită monitorizare suplimentară.
Iar tocmai pentru astfel de pacienți se ia decizia de admitere în terapie intensivă. Pentru a beneficia de un plus de monitorizare și de evaluare.
Pentru a surprinde orice modificări survenite în starea clinică a unui astfel de pacient. Terapia Intensivă nu este ceea ce s-a prezentat în anumite locuri, ci este zona în care se salvează vieți în foarte multe spitale din această țară”, a dezvăluit medicul Tudor Ciuhodaru.